**Suurin tarpeemme**

**Tammikuun 3.**

*”Lopulta määrittelemme uudelleen uskomme ja ymmärryksemme, kunnes näemme, että suurin tarpeemme on saada tietoa Jumalan tahdosta meidän suhteemme ja voimaa sen toteuttamiseen.”*

**Perusteksti s. 52**

Tullessamme NA:han, meillä oli monenlaisia käsityksiä siitä, mitä tarvitsemme. Jotkut meistä tavoittelivat henkilökohtaista omaisuutta. Ajattelimme, että toipuminen on yhtä kuin aineellinen menestys. Mutta se *ei* pidä paikkaansa. Tänään uskomme, että suurin tarpeemme on hengellinen ohjaus ja voima.

Suurin vahinko, jonka addiktiomme on meille aiheuttanut, on se, joka on kohdistunut hengellisyyteemme. Sairautemme on sanellut ensisijaiset vaikuttimemme: hankimme huumeita, käytimme niitä ja koetimme keksiä, miten saisimme niitä lisää. Valtavan huumeiden tarpeemme orjuuttamana elämältämme puuttui tarkoitus ja yhteys. Olimme hengellisessä vararikossa.

Ennemmin tai myöhemmin huomaamme, että suurin tarpeemme toipumisessa on ”tieto Jumalan tahdosta meidän suhteemme ja voima sen toteuttamiseen.” Silloin löydämme suunnan ja tarkoituksen, jonka addiktiomme on meiltä kätkenyt. Jumalamme tahdosta me löydämme vapauden omavoimaisuudesta. Yksin omat tarpeemme eivät enää ohjaa meitä, olemme vapaita elämään tasa-arvoisina muiden kanssa.

Aineellisessa menestyksessä ei sinänsä ole mitään väärää. Mutta ilman NA-ohjelman tarjoamaa hengellistä yhteyttä emme kohtaa toipumisemme suurinta tarvetta siitä huolimatta kuinka ”menestyneitä” olemme.

**Juuri tänään**: Tavoittelen suurimman tarpeeni täyttymystä: elävää, ohjaavaa yhteyttä käsitykseni mukaiseen Jumalaan.

Epävirallinen käännös ”Just for Today” – kirjasta, vain NA:n sisäiseen käyttöön.